ราคาทองขาลง หลังสหรัฐจำกัดการทำธุรกรรมของแบงก์
เลขาธิการสมาคมค้าทองคำ เผย หลังโอบามาประกาศมาตรการจำกัดธุรกรรมแบงก์ ทำให้ราคาทองตลาดโลกลดลง
29 ม.ค. 2553

เลขาธิการสมาคมค้าทองคำ เผย หลังโอบามาประกาศมาตรการจำกัดธุรกรรมแบงก์ ทำให้ราคาทองตลาดโลกลดลง
ผู้สื่อข่าวรายงานว่า วันนี้ (29 ม.ค.) ราคาทองคำในประเทศก็ปรับลดลงถึง 2 ครั้ง รวมปรับลดลง 150 บาท โดยราคาทองคำแท่งช่วงบ่าย รับซื้อบาทละ 16,950 บาท  ขายออกบาทละ 17,050 บาท ทองรูปพรรณ รับซื้อบาทละ 16,706.32 บาท และขายออกบาทละ 17,450 บาท 
นายพิชญา พิสุทธิกุล เลขาธิการสมาคมค้าทองคำ กล่าวว่า หลังประธานาธิบดีบารัค โอบามา ของสหรัฐ ประกาศมาตรการจำกัดการดำเนินธุรกรรมการเงินแบบเสี่ยงของสถาบันการเงิน เพื่อป้องกันไม่ให้เกิดวิกฤตเศรษฐกิจขึ้นอีก และมาตรการของจีนที่ให้สถาบันการเงินเพิ่มเงินสำรอง ทำให้มีแรงเทขายในตลาดอนุพันธ์ทั้งน้ำมันและทองคำ โดยเฉพาะทองคำ ส่งผลให้ราคาปรับลดลง ประกอบกับเงินดอลลาร์สหรัฐแข็งค่าขึ้นเมื่อเทียบกับเงินยูโร ทำให้มีแรงขายทองคำออกมาต่อเนื่อง โดยวันนี้ราคาทองคำในตลาดโลกเคลื่อนไหวที่ 1,083 ดอลลาร์สหรัฐต่อออนซ์ และมีแนวรับที่ 1,050 ดอลลาร์สหรัฐต่อออนซ์ และมีแนวต้านที่ 1,100 ดอลลาร์สหรัฐต่อออนซ์  ขณะที่ ทิศทางของราคาทองคำในประเทศนั้นขึ้นอยู่กับอัตราแลกเปลี่ยนเงินตราด้วย เพราะหากเงินบาทแข็งค่าต่อเนื่อง ราคาทองคำในประเทศก็จะไม่ปรับลงมาก
ส่วนบรรยากาศร้านค้าทองคำคึกคักขึ้นเล็กน้อย เพราะเริ่มมีประชาชนกลับมาซื้อทองคำเพื่อสะสมไว้สำหรับการลงทุน เพราะในปีที่ผ่านมาราคาทองคำปรับสูงขึ้นมาตลอด เมื่อราคาปรับลดลงจึงมีการซื้อเข้าลงทุน